Line Barfod (EL), 2010-01-28:
Kriminalforsorgen i Frihed laver et meget stort og meget vigtigt arbejde for alt for få ressourcer.
Der er ingen tvivl om, at hvis man havde flere ressourcer, kunne man gøre en endnu bedre indsats, end man gør i dag.
Jeg synes, det er nogle vældig fornuftige forslag, som SF fremsætter her, om at udvide mentorordningen.
Jeg synes, det er lidt underligt, at justitsministeren siger, at det intet har at gøre med kroner og øre, samtidig med at han henviser til, at det må være en del af finanslovforhandlingerne.
Nu ved jeg godt, at man kan tage alting op under finanslovforhandlingerne, men det er altså et ret lille beløb, vi snakker om her.
Jeg mener, at det burde være muligt for justitsministeren at finde det, hvis vi satte os ned sammen og var enige om, at det her tror vi faktisk på kan virke.
Så lad os sætte os ned og finde ud af, hvordan vi finder det lille beløb, så det kan blive tilført Kriminalforsorgen i Frihed, og vi kan få udvidet ordningen.
Så er der spørgsmålet om, at de, der kommer ud og fører tilsyn, i større omfang skal komme ud og snakke med dem, de fører tilsyn med, i stedet for at man skal komme ind til mødet på et kontor.
Det tror jeg er et rigtig, rigtig godt forslag.
På flere andre områder har vi erfaring med, at det har stor betydning, hvor man mødes henne, og at det kan betyde meget, hvordan mødet bliver holdt, for det kan også betyde, at man faktisk kan komme meget længere med at få snakket om nogle gode løsninger og om, hvilke muligheder der er fremover.
Der er nogle jobkonsulenter, der bruger det, og de har langt bedre resultater i forhold til at få en snak med folk om, hvad de egentlig har af jobmuligheder, end når det foregår inde ved et skrivebord på et kontor.
Man skulle ikke tro, at det kunne gøre så stor forskel, hvor et møde bliver holdt, men det gør det altså.
Samtidig vil det selvfølgelig også have betydning, at de, der fører tilsyn, kommer ud og ser i virkeligheden, hvad det egentlig er for en bolig, som de, de føres tilsyn med, har.
Så er der stormøderne, som jo vil være et godt led i det, som bliver kaldt for genopbyggende ret – eller opbyggelig ret på dansk.
Det er altså det, at man ikke kun ser på, at nu sætter vi folk i fængsel, og så lader vi dem komme ud igen, og alle de, som er blevet berørt af forbrydelsen, lader vi egentlig lidt i stikken.
Det eneste, de kommer til at mærke, er, at den, der har begået forbrydelsen, får en straf.
Der er rigtig meget, der viser, at hvis man faktisk inddrager dem, der er blevet påvirket af forbrydelsen, hvis man inddrager dem, der fremover skal omgås den, der har begået forbrydelsen, så virker det langt bedre i forhold til at forebygge, at der sker nye forbrydelser.
Og det virker i forhold til mange af de skader, som forbrydelsen kan have påført også rent psykologisk.
Det virker i forhold til meget af den angst, som man ellers kunne have.
I modsætning til den socialdemokratiske ordfører mener jeg faktisk, at der netop, når vi snakker nogle, der er dømt for pædofili, er et stort behov for, at man får snakket igennem i lokalområdet, hvad der skal ske, for ellers er der meget naturligt en stor angst og vrede, som man ikke rigtig ved hvad man skal stille op med.
De ved ikke, om han flytter ind i sin egen lejlighed igen, og hvad der skal ske fremover.
Hvordan skal det her fungere?
Vil han kunne komme ned på legepladsen igen, eller hvad er det, der skal foregå?
Derfor er det rigtig vigtigt, mener jeg, at man inddrager lokalområdet i forhold til, hvad der skal ske, og jeg synes, at det er et rigtig godt forslag, der ligger her.
Jeg håber også, at det er noget af det, justitsministeren, hvis han en dag vil sætte sig ned og snakke med os andre om det, vil være åben over for, altså at det faktisk er noget, vi burde begynde at anvende i Danmark, og at det kunne have betydning for de mange, der bliver påvirket af en forbrydelse.
Vi ved, at det i forhold til dem, der er ramt af voldtægt, har stor betydning, at man får aftalt nogle spilleregler, for for rigtig mange af dem, der bliver udsat for voldtægt, er voldtægtsforbryderen en, som de kender, og de har behov for nogle spilleregler om, hvordan de kan undgå at møde vedkommende i fremtiden.
Så kan det også være vigtigt at få nogle aftaler om, hvordan det skal foregå.
Så vi synes, at det er et rigtig godt forslag, som vi gerne vil støtte, og vi håber, at det kan lykkes at få justitsministeren overbevist om, at det her er nogle tiltag, som vi bør sætte i gang, og de koster så få penge, at vi altså burde kunne sætte os sammen og finde dem.